SKRIFTLIG FORESPØRGSEL E-3517/01

af Christos Folias (PPE-DE) til Kommissionen

(8. januar 2002)

Om: Italiensk statsstøtte til skibsfarten

EU-medlemsstaterne træffer finansielle og skattemæssige foranstaltninger for at støtte deres nationale flåder. Europa-Kommissionen udsendte i 1997 retningslinjer på grundlag af hvilke det bedømmes, om nationale systemer for støtte til skibsfarten er i overensstemmelse med fællesskabsretten. Formålet med retningslinjerne er at skabe konvergens mellem medlemsstaternes politikker og at undgå fordrejning af konkurrencen inden for Fællesskabet.

1. Har Kommissionen kendskab til oplysninger i den italienske presse, ifølge hvilke skibsfartsselskabet Grimaldi har modtaget statsstøtte i Italien i en størrelsesorden af 19 mio. USD i 1996, 45 mio. USD i 1997 og 32 mio. USD i 1998? Kommer denne støtte oven i al den anden støtte, som skønnes at være forenelig med retningslinjerne? Ved Kommissionen endvidere, at selskabet Grimaldi i samme tidsrum foretog bygning af 5 ro-ro-færger, 2 passager- og bilfærger og ombygning og istandsættelse af yderligere 5 af dets passager- og bilfærger?

2. Kan Kommissionen give detaljerede oplysninger om al statsstøtte til selskabet Grimaldi fra 1996 og herefter? Til hvilket konkret formål blev den givet, og på grundlag af hvilke kriterier blev den i hver enkelt tilfælde godkendt af de italienske myndigheder og Kommissionen?

Svar afgivet på Kommissionens vegne af Loyola de Palacio

(15. februar 2002)

1. Kommissionen har (ved skrivelse til Italien af 13.5.1998 nr. SG (98) D/3776) godkendt Støtte til rederier alternative italienske register sag nr. N 350/97. Denne ordning omfatter 100 % tilbagebetaling af sømænds indkomstskat og sociale afgifter og en delvis nedsættelse af selskabsskat, som betales af rederier på fortjeneste fra fartøjer, der er opført i det internationale register (det alternative register). Ordningen er åben, hvad angår tid, og gælder derfor stadig. Kommissionen kan dog eventuelt overveje tilpasninger til ordningen, hvis det viser sig nødvendigt.

Kommissionen har endvidere ved skrivelse til Italien af 18.8.1999 (nr. SG (99)D/6875) godkendt støtte til nedsættelse af sociale omkostninger for EF-sømænd, der er beskæftiget på skibe, der tilhører søtransportvirksomheder, der fører italiensk flag, og som sejler cabotagesejlads i Italien (sag nr. N 396/99).

Uddannelsesstøtteforanstaltninger (sag nr. NN 75/96) blev godkendt i 1996.

Kommissionen erklærede regionalstøtte til Sardinien for uforenelig med EF-traktaten efter en første negativ afgørelse (sag nr. C 23/96) og en efterfølgende negativ afgørelse (sag nr. C 71/97)

Tidligere ordninger (italienske love, der går tilbage til 1993) fastsætter bl.a., at investeringsfaciliteter skal være tilpasset de retningslinjer, der blev vedtaget i henholdsvis 1989 og 1997 (Fællesskabets retningslinjer om statsstøtte til søtransport(1)) som krævet af Kommissionen ved dens forslag om passende foranstaltninger.

Kommissionen er ikke bekendt med andre støtteordninger til søfartssektoren i Italien i perioden 1998.-1999 eller individuel støtte til Grimaldi skibsfartsselskabet som nævnt af det ærede medlem. Der er heller ikke blevet givet fællesskabsstøtte under PACT til det nævnte selskab i denne periode.

2. Hvis Kommissionen meddeles en statsstøtteordning, træffer den afgørelse efter at have undersøgt ordningen som sådan, hvilket normalt omfatter en række kriterier, som den pågældende medlemsstat skal overholde, når der udbetales støtte til de enkelte virksomheder. Hvis den godkendte statsstøtteordning imidlertid misbruges, kan Kommissionen i hvert enkelt tilfælde undersøge den støtte, der er udbetalt til de individuelle virksomheder under ordningen. Dette er heldigvis ikke den normale procedure, og Kommissionen informeres derfor ikke nødvendigvis om de beløb, der udbetales til en enkelt virksomhed i henhold til en godkendt ordning.

(1) EFT C 205 af 5.7.1997, s. 5.